Slim swieties - Voelgoed
Tuis Voelgoed Blogs Slim swieties
Ek snuffel nou die dag deur my laaie en kom op 'n pakkie lekkergoed af: 'n klein boksie Smarties.
Ek gooi die veelkleurige sondetjies op my handpalm uit en is verbaas oor die kleure, of eintlik oor die gebrek daaraan. Ek eet dit nie gereeld nie, en die laaste keer dat ek dit wél geëet het, onthou ek, was in die fliek – ek het dit dus net geproe, en nie bekyk nie. Die blink kleure wat ek onthou, is weg, en in die plek daarvan is dowwe, amper vaal, matterige kleure. Ek besef dadelik dat dit hoogs waarskynlik iets te doen het met preserveermiddels, en dat dit seker 'n goeie ding is. Ek onthou ook die taai, besmeerde handjies van my twee meisiekinders toe hulle klein was en nie kon verstaan dat mens dié lekkertjies net so een-een uit die pakkie moet haal nie. Hierdie "nuwe" kleure gaan dalk minder mors, en minder taai wees.
Nadat ek die eerste lekkertjie se buitelagie afgesuig en die soet binnekant geproe het, besef ek: nee wat, dit proe maar dieselfde. En dit tref my dat hierdie Smarties, net soos hulle naam sê, eintlik 'n slim les inhou: die buitekant is nie belangrik nie – die blink lagie is regtig maar net oppervlakkig, veroorsaak gewoonlik 'n gemors, is nie goed vir jou nie en kom so maklik af. Buitendien, of dit nou tyd, ouderdom, swaarkry of afwesigheid van preserveermiddels (of grimering, of botox, of wat ookal) is wat die blink laat verdof het, dit maak nie saak nie! Dis die hart wat tel.
Vorige artikelOp Soek Na Skoonheid Wat Duur
Volgende artikelOnthou om te onthou
Meer as net 24 uur in jou dag
Blogger - Desiree Fiess - April 11, 2018
Ek wens daar was meer ure in 'n dag, 'n dag met 30 ure kan dalk help, hoor ek myself hardop dink. Ek is skoon uitgeput na die lang dag...